Lelaki ditahan pukul isteri
LIMBANG: Seorang lelaki yang bekerja sebagai operator mesin jentolak ditahan selepas dipercayai memukul isteri sendiri mengunakan telefon bimbit dan kipas angin pada malam Ahad lalu. Insiden berlaku selepas
berlaku pertengkaran antara lelaki berkenaan dan isterinya di sebuah rumah sewa
di Jalan Sibukang. Superintendan Abang
Zainal Abidin Abang Ahmad dalam satu kenyataan memberitahu, dalam kejadian  9.10 malam itu , mangsa, 35, mengalami
benjolan di bahagian dahi kiri, lebam di tangan kiri dan juga sakit bahagian
kepala kiri. Pertengkaran berlaku disebabkan
suami yang juga suspek mengesyaki isterinya mempunyai hubungan sulit dengan
lelaki lain. Menurut laporan daripada
siasatan awal mendapati suspek menyindir dengan berpura-pura bercakap dengan
anaknya dan menasihati anaknya supaya tidak meniru perangai mangsa dan
menuduhnya menjalinkan hubungan sulit dengan lelaki lain. Rentetan sindiran
berkenaan, ia mencetuskan pertengkaran dan suspek bertindak memukul mangsa
dengan menggunakan telefon bimbit dan kipas angin . Superintenden Abang
Zainal berkata, selepas dipukul oleh suaminya, wanita itu ke balai polis
berdekatan untuk membuat laporan pada 11.34 malam. Beliau berkata, suspek
berusia 58 tahun ditahan anggota Bahagian Siasatan Jenayah Ibu Pejabat Polis
Daerah (IPD) Limbang 12.30 tengah malam pada Isnin. Polis turut merampas
satu unit kipas meja yang dipercayai digunakan untuk memukul mangsa dan kes
disiasat dibawah Seksyen 324 Kanun Keseksaan ( dengan sengaja mendatangkan
kecederaan). 
See author's posts
